
Tere!
Pöördun teie poole seoses riigiabi ja vähese tähtsusega abi reeglite kohaldamisega mittetulunduslikele uuringuorganisatsioonidele antava teadusrahastuse puhul. SEI Tallinn on sihtasutuse vormis tegutsev mittetulunduslik uuringuorganisatsioon, kes osaleb muuhulgas Euroopa Liidu teadusuuringute ja innovatsiooni raamprogrammi „Horisont Euroopa“ (Horizon Europe) partnerluse Biodiversa+ projektides NBSPlus, Trans4bio.  Eestis rahastavad neid projekte Eesti Teadusagentuur ja Kliimaministeerium. 
Meie hinnangul vastab see Euroopa Komisjoni teatise „Teadus- ja arendustegevuse ning innovatsiooni riigiabi raamistik“ (2022/C 414/01) punktis 20 kirjeldatud mittemajandusliku tegevuse tunnustele.
Eesti Teadusagentuur on SEI Tallinnale nende projektide raames antava toetuse märkinud vähese tähtsusega abiks konkurentsiseaduse § 33 lõike 1 tähenduses. Projektides tegeleb SEI Tallinn aga sõltumatu, meie majandustegevusega (nt hangetes osalemine) sidumata teadus- ja arendustegevusega ning uute teadmiste loomise ja teadustulemuste levitamisega. Samuti on meil range raamatupidamislik eraldatus eri rahastusallikate vahel.
Meie hinnangul vastab SEI Tallinn tegevus nimetatud projektides  Euroopa Komisjoni teatise „Teadus- ja arendustegevuse ning innovatsiooni riigiabi raamistik“ (2022/C 414/01) punktis 20 kirjeldatud mittemajandusliku tegevuse tunnustele, mistõttu ei ole põhjendatud kvalifitseerida meile eelnimetatud projektide raames antavat toetust riigiabina või vähese tähtsusega abina üksnes SEI Tallinn õigusliku vormi alusel. 
Palume Rahandusministeeriumi seisukohta järgmistes küsimustes:
1.Kas toetuse kvalifitseerimisel riigiabiks või vähese tähtsusega abiks võib teadus-arendusprojektide puhul automaatselt lähtuda ainult toetuse saaja õiguslikust vormist või tuleks enne vähese tähtsusega abi reeglite kohaldamist hinnata konkreetse projekti raames rahastatavate tegevuste majanduslikku või mittemajanduslikku iseloomu ning seda, kas toetus kujutab endast riigiabi Euroopa Liidu toimimise lepingu artikli 107 lõike 1 tähenduses?
2. Kas Rahandusministeeriumil on olemas juhendmaterjal või väljakujunenud praktika selle piiritluse tegemiseks, eelkõige Horisont Euroopa kaasrahastatud partnerlusprogrammide (nt Biodiversa+) kontekstis?
3. Kuidas mõjutab selline klassifikatsioon meie vaba VTA piirmäära (määrus (EL) 2023/2831) ning kui nimetatud projektide tegevused  vastavad mittemajanduslikule teadus- ja arendustegevuse tunnustele, kas selle rahastamise käsitlemine vähese tähtsusega abina tuleks üle hinnata? 
Küsimus puudutab meie hinnangul laiemalt kõiki SEI Tallinn sarnaseid mittetulunduslikke teadusorganisatsioone Eestis, mistõttu oleme tänulikud teiepoolsete selgituste ja juhiste eest. 

